b"\n_START_ARTICLE_\nCasa Bojons\n_START_SECTION_\nDescripci\xc3\xb3\n_START_PARAGRAPH_\nLa casa Balmes, on pass\xc3\xa0 als darrers anys de la seva vida el vigat\xc3\xa0 i il.lustre fil\xc3\xb2sof Jaume Balmes, se situa a la Pla\xc3\xa7a de Miquel de Clariana, coneguda popularment com a Pla\xc3\xa7a de l'Estudiant. Actualment \xc3\xa9s una sola edificaci\xc3\xb3 per\xc3\xb2 en un origen la configuraven tres construccions independents, les dels extrems de caracter\xc3\xadstiques molt humils i la del centre amb un pati central i una escala d'acc\xc3\xa9s a la planta noble_NEWLINE_Sembla que els elements ornamentals que s'observen permeten datar el moment de la seva construcci\xc3\xb3 a finals del segle XV per\xc3\xb2 algunes restes en el parament de la fa\xc3\xa7ana principal podrien \xc3\xa9sser anteriors, tot i que no es descarta una possible reutilitzaci\xc3\xb3 d'elements procedents d'un altre edifici_NEWLINE_El segle XVIII, el conjunt sofr\xc3\xad una transformaci\xc3\xb3 siginificativa. El 1770 la fam\xc3\xadlia Bojons va adquirir els tres inmobles i els va unificar en una sola resid\xc3\xa8ncia: es reformaren les fa\xc3\xa7anes exteriors, s'afeg\xc3\xad una galeria coberta a la fa\xc3\xa7ana posterior, la fa\xc3\xa7ana que donava a la Pla\xc3\xa7a de Clariana va ser decorada amb esgrafiats, que una malaguanyada reparaci\xc3\xb3 a la segona meitat del nostre segle destru\xc3\xad_NEWLINE_A la part posterior de l'edifici es conserva un jard\xc3\xad situat arran de les muralles medievals de la ciutat de Vic a l'actual carrer de Montcada. \xc3\x89s probable que la realitzaci\xc3\xb3 d'aquest jard\xc3\xad tamb\xc3\xa9 sigui del segle XVIII_NEWLINE_Pel que fa a l'interior, destaquen la gran sala, situada a la planta noble, amb un enteixinat al sostre, aix\xc3\xad com un seguit de dormitoris amb alcova dels quals encara es conserva la decoraci\xc3\xb3 pict\xc3\xb2rica de parets i sostres. Annexa en un d'aquests dormitoris hi ha una capella amb un retaule de petites dimensions, que hom atribueix al taller dels Reals, actiu a Vic des de finals del segle XVIII_NEWLINE_A finals del segle XIX va comprar l'edifici la fam\xc3\xadlia Fatj\xc3\xb3 que el 1940 el va vendre a l'Ajuntament de Vic. Posteriorment, pass\xc3\xa0 a mans de l'Estat i, recentment, de la Generalitat de Catalunya, que l'ha remodelat interiorment. Ara estatja la Biblioteca de la Diputaci\xc3\xb3 de Barcelona i es preveu d'instal.lar-hi altres depend\xc3\xa8ncies._NEWLINE_A l'oratori de la casa trobem un retaule barroc."